Fraugdegård
Fraugdegård, hovedgård (sædegård) 8 km sydøst for Odense. Gården nævnes 1397. Hovedbygningen, et dobbelthus fra ca. 1588 omgivet af vandgrave, er en af de få bevarede danske renæssancegårde i bindingsværk, opført for Oluf Daa, der havde fået gjort Fraugdegård til hovedgård. 1697 blev den solgt til Thomas Kingo, der var blevet gift med Birgitte Balslev, hvis slægt ejede gården.
I 1769 blev hovedbygningen istandsat, og facaden mod vest blev grundmuret i klassicistisk stil. Fraugdegård ejes fra 1879 af slægten Bille Brahe.